google/wiki40b huggingface dataset:
טקסיים

מאפיינים

הטקסיים הם עצים קטנים רב-ענפיים ושיחים. העלים ירוקי עד, מסודרים בספירלות.
אלו צמחים דו-ביתיים, נדיר חד-ביתיים. האצטרובלים הזכריים הם 2–5 מ"מ באורכם ומפזרים את אבקתם מוקדם באביב. האצטרובלים הנקביים קטנים בהרבה עם קשקש אובול ופרי אחד וזרע אחד. כשהזרע מבשיל, הקשקש האובולופרי הופך לאריל בשרני המכסה חלקית את הזרע. האריל הבשל הוא רך, עסיסי ומתוק ויש לו צבע בהיר. צפורים האוכלות אותו מפזרים את זרעו הנוקשה שאינו ניזוק בנפילה מקוריהן. עם זאת זרעים אלה רעילים מאוד לבני אדם, כשמכילים את הרעלים "אקסין" ו"טקסול".
משפחת הטקסיים היא עתיקה מאוד, כשהמין Palaeotaxus rediviva הופיע בתור הטריאס.
הסוג טקסוס התחיל לצמוח ביורה. הטקסוס השכיח של ימינו הופיע בשלהי תור הרביעון

סיווג

הטקסיים כלולים בדרך כלל יחד עם כל המחטנים האחרים בסדרת המחטיים (Pinales). ניתוח DNA הראה שעצי הטקסוס הם מונופילטיים עם שאר משפחות המחטיים, מסקנה שנתמכה על ידי מחקרים מיקרומורפולוגיים. בעבר נחשבו נפרדים משאר המחטנים, בסדרה משלהם שנקראה Taxales. ארנסט הנרי וילסון קרא לטקסיים בשם taxad ‏ (1916).
על סמך מחקרים משנות ה-2000 המוקדמות הועלתה ההצעה כי הסוגים Torreya ו Amentotaxus יועברו ל"צפאלוטקסיים" - (Cephalotaxaceae), זאת מפני שמבחנים גנטיים הצביעו על קרבתם יותר לצפאלוטקסוס (Cephalotaxus), מאשר לטקסוס.
מחקרים יותר חדשים כללו בכל זאת גם את צפאלוטקסוס בתוך פירוש מורחב של משפחת הטקסיים כמשפחה יחידה גדולה יותר. (Price 2003 )- לפי תובנה זו, הטקסיים כוללים 6 סוגים וכ-30 מינים.
ההבדלים המדוברים בין טקסיים ובין צפאלוטקסיים נוגעים למורפולוגיה של הזרעים, כשהזרעים הבשלים של הטקסיים קטנים יותר, גדולים תוך 6–8 חדשים עד ל 5–8 מ"מ ואינם מכוסים במלואם על ידי האריל. לזרעי הצפאלוטקסיים הבשלה ארוכה יותר בין 18–20 חדשים, הזרעים הבשלים מכוסים לחלוטין באריל, וגודלם מגיע לידי 12–40 מ"מ.
מאנון

תקציר העלילה

מאנון (עמנואל ביאר), בתו של ז'אן דה פלורט חוזרת לאחר עשר שנים להתגורר ליד בית אביה לשעבר. היא מתגוררת אצל אישה בודדה, משגיחה על עדר העזים שלה וצדה ציפורים וארנבים אותם היא מוכרת בעיירה הסמוכה.
אוגולן (דניאל אוטיי) מגדל ציפורנים תודות למעיין באחוזה שרכש דודו סזאר (איב מונטאן) מאלמנתו של ז'אן ומצליח מאד. הוא כבר בן שלושים וסזאר דוחק בו להתחתן כדי להמשיך את שושלת בני סובירן.
יום אחד רואה אוגולן את מאנון היפהפייה רוחצת עירומה במעיין ומתחיל לפתח רגש אהבה כפייתי כלפיה אך היא דוחה אותו. היא מעדיפה את קרבתו של ברנרד (היפוליט ז'ירארדו), המורה הצעיר, היפה והמשכיל של הכפר, על פני אוגולן המבוגר, המכוער וחסר ההשכלה. בנוסף לכך הוא שונאת את אוגולן על מה שעולל לאביה.
מאנון מאזינה לשיחה בין שני תושבי הכפר המספרים כי כולם ידעו על הפשע נגד אביה אבל בחרו לשתוק והיא רוצה לנקום בכולם. במעקב אחרי עז אחת היא מגלה את הנביעה התת-קרקעית של המעיין המספק מים לכל הכפר וסותמת אותה באבנים.
כל בני הכפר מתאספים לאספה סוערת בה מוסר להם מומחה מטעם השלטונות שאין סיבה ברורה להתייבשות המעיין ולא ידוע מתי ישוב לנבוע. האיכרים מאמינים שזו יד ההשגחה שמענישה אותם. מאנון מאשימה בפומבי את אוגולן וסזאר במות אביה ונעזרת בעדות של אחד מהאיכרים שראה אותם סותמים את המעיין של אביה. אוגולן מתחנן לפניה שתינשא לו אך היא דוחה אותו בפומבי. הוא רץ לביתו ותולה את עצמו על עץ.
אנשי הכפר מתארגנים לתהלוכת בקשה לישו שיעזור להם. בינתיים מגלה מאנון לברנרד את הסוד והוא מסיר את הסתימה. שניהם מצטרפים לתהלוכה ופתאום פורצים מים מהמזרקה בכפר. כולם כורעים על ברכיהם וצועקים: "נס".
מאנון וברנרד מתחתנים והיא נכנסת להיריון.
סזאר השבור ממות אחיינו אוגולן, נפגש עם זקנה עיוורת בשם דלפין והיא מגלה לו שפלורט שלחה לו בזמנו מכתב כי היא נושאת ברחמה את בנו אך הוא לא השיב. סזאר היה באותו זמן בשירות צבאי באפריקה ולא קיבל את המכתב. פלורט עזבה את הכפר כדי לא להתבזות התחתנה עם נפח ונולד לה ילד גיבן. סזאר נחרד כשמתברר לו שז'אן שהוא גרם למותו היה בעצם בנו. הוא עוקב כל הזמן אחרי מאנון ההרה אבל לא מסוגל להיפגש איתה.
הוא מסתגר בביתו, כותב מכתב למאנון ומגלה לה את סודו. הוא מוריש את כל רכושו למאנון אותה הוא מכיר כאחרונה משושלת סובירן. לאחר מכן הוא נשכב על מטתו ומת.

פרסים

דניאל אוטיי זכה בפרס סזאר לשחקן הטוב ביותר
עמנואל ביאר זכתה בפרס סזאר לשחקנית המשנה הטובה ביותר
שנות הקסם

תקציר העלילה

עלילת הסדרה מתרחשת בשלהי שנות ה-60 וראשית שנות ה-70 של המאה ה-20. האירועים ההיסטוריים והתהפוכות החברתיות, שעברה ארצות הברית בשנים סוערות אלו, מוצגים דרך עיניו של גיבור הסדרה, נער מתבגר בשם קווין ארנולד. הסיפור מגולגל מפיו של דובר, שהוא קווין המבוגר הנזכר באירועי ילדותו. הנושאים שבהן עוסקת הסדרה הם הנושאים הרגילים של סדרות נעורים והתבגרות: בית הספר, המשפחה והחברים של קווין. בתוכם משתלבים הנושאים ההיסטוריים, כגון מלחמת וייטנאם.

פרק הסיום

בפרק הסיום של הסדרה מבלים קווין ו-ויני יום אחד אחרון ביחד לפני שדרכיהם נפרדות לעד. ויני נוסעת לאירופה כדי ללמוד אמנות בעוד קווין נשאר בארצות הברית, מתחתן ומוליד בן. השניים מתכתבים האחד עם השנייה במשך שמונה שנים.
ג'ק ארנולד מת כעבור שנתיים ו-ויין ממשיך את דרכו בעסק המשפחתי. כמו כן מוזכר גורלם של כמה מהגיבורים המשניים בסדרה. בסופו של פרק סנטימנטלי אחרון בסדרה סנטימנטלית, אומר קווין כי ההתבגרות "מתרחשת כהרף עין ... אבל זכרונות הילדות נשארים איתך."
אליעזר פאפו (ירושלים)

הרב אליעזר פאפו השני (נפטר ו' באייר תרנ"ח, 1898) היה רב בסרייבו ובירושלים במאה ה-19.

קורות חיים

נולד בסרייבו, בנו של שם טוב פאפו. ייתכן שהוא צאצא של הרב אליעזר פאפו, שאותו הוא מרבה לצטט בספריו.
היה מרבני סרייבו ולימד בה תורה. בין תלמידיו היה הרב אברהם רומנו.
בשנות ה-80 של המאה ה-19 עלה לארץ ישראל והתיישב בירושלים. הוא חיבר מספר ספרים, מהם בעברית ומהם בלאדינו. בהקדמה לספריו הוא כותב שחיבר את הספרים ל"תיקון נפשו".
נפטר בירושלים בשנת 1898. בהקדמה לספריו הוא כותב שלא היו לו בנים זכרים, ועל כך הצטער כל ימיו.
כחמש עשרה שנה לאחר מותו, עלה לירושלים תלמידו הרב אברהם רומנו.
פארק דה לה וילט

פארק דה לה וילט (Parc de la Villette) הוא פארק עירוני הנמצא ברובע התשעה-עשר של פריז (צפון מזרח העיר). הפארק הוא הגדול ביותר בתחומי העיר על שטח כולל של 250,000 מ"ר. הוא הוקם בהדרגה מ-1983 עד 1998 במקומו של שוק בשר ובתי מטבחיים ישנים.
בתחומי הפארק נמצאים גם מוזיאון המדע והתעשייה (Cité des Sciences et de l'Industrie) שהוא מוזיאון המדע הגדול באירופה ו"הזֶ'אוֹד" ("la Géode") - כדור כסוף ומבריק שבתוכו קולנוע IMAX.

תכנון

הפארק, פרי תכנונו של האדריכל השווייצרי ברנרד צ'ומי, כולל פונקציות ציבוריות ומתקנים מסוגים שונים בנושא מדע ומוזיקה, וכן מתקנים ואטרקציות לילדים. תכנונו של הפארק הוא דוגמה לגישת הדה-קונסטרוקטיביזם בתחום אדריכלות הנוף ואבן דרך חשובה בזרם אדריכלי זה. צ'ומי זכה בתחרות על תכנון הפארק ובתכנונו הושפע באופן ישיר ממשנתו של הפילוסוף ז'אק דרידה אשר עמו אף התייעץ.
תכנונו הדה-קונסטרוקטיביסטי של הפארק בא לידי ביטוי בכמה מערכות גאומטריות המכתיבות את התכנון המולבשות אחת על גבי השנייה ב"סופרפוזיציה". מערכות אלה, מתוות את שלד הפארק על שביליו, המבנים הפזורים בו ואופן חיבור כל מתחם הפארק אל המרקם העירוני שסביבו. בולטים במיוחד בנוף הפארק, 35 מבני "פולי" (Folly) אדומים (מבנים ללא שימוש של ממש) המוסדרים בכל הפארק לפי גריד מרובע שאינו בהכרח תואם את התוכנית הכללית. דוגמה זו למערכת סופר-פוזיטיבית יוצרת יחד עם שאר המערכות, על פי תכנונו של צ'ומי, מספר אופנים לקרוא ולפרש את המרחב הפיזי. מבני הפולי בנויים כל אחד באופן שונה, כשכל מבנה הוא מעין "תרגיל אדריכלי" בעצמו, אך כולם באותו סדר גודל וכולם צבועים באדום. בחלקם מתקיימות פונקציות כגון קיוסק או חנות קטנה, חלקם הם מתקני שעשועים לילדים, חלקם מקומות אליהם ניתן לטפס ולתצפת וחלקם הם כפסלים לכל דבר.
תכנון הנוף בפארק משתלב עם תעלת המים "אגן לה וילט" וכולל גופי מים נוספים בתוכו. בנוסף, משלב הפארק עוד מספר רב של אלמנטים נופיים ואדריכליים שונים המשתלבים זה בזה.
ז'יל מאסנה

חייו

מאסנה החל לנגן בגיל צעיר. בגיל 18 החל את לימודיו בקונסרבטוריון בפריז אותם סיים בהצטיינות. בשנת 1862 זכה על יצירה מוזיקלית מקהלתית שחיבר בפרס רומא היוקרתי, שאיפשר לו לגור ברומא 3 שנים. משחזר לפריז הצליח בעזרת ידידים להעלות כמה אופרות שכתב בשהותו ברומא, אך ההצגות לא זכו להצלחה מיוחדת. עם העלאת האופרה "הורדוס" בשנת 1881 זכה מאסנה בפרסומו ככותב מצליח. ב-1878 נתמנה לפרופסור לקומפוזיציה בקונסרבטוריון של פריז, ובמשרה זו החזיק עד מותו.
בר (מידה)

בר היא יחידת מידה של לחץ השווה למיליון דין לסנטימטר רבוע, כלומר, למאה אלף פסקל. מקור המילה הוא מהמילה היוונית "báros", שמשמעותה משקל. הסמל הרשמי שלה הוא bar.
יחידת המידה המשמשת במערכת היחידות הבינלאומית היא הפסקל, שהיא ניוטון אחד למטר רבוע, (כך שבר אחד שווה ל־100,000 פסקל).
בשימוש יומיומי, למשל בניפוח אוויר בצמיגים, משתמשים בבר או ב-PSI. בר אחד שווה ל-14.504 PSI. השימוש בחיי היומיום בבר בציבור ובתעשייה רווח, מכיוון שהבר קרוב ללחץ האטמוספירי בגובה פני הים (לחץ האוויר בגובה פני הים הוא 1013.25 מיליבר (או 1.01325 bar)), ולשימוש יומיומי אפשר להתייחס אליו כשווה לו. 
בשימושים מטאורולוגיים, מדידת לחץ אוויר אטמוספירי מתבצעת לרוב במיליבר. לפי יחידות ה־SI ההקטופסקל (hPa) שווה למיליבר, כך שהמיליבר וההקטופסקל הם בני החלפה. ביחידות ה־SI מועדפות היחידות בעלות הכפולות של 1,000, לפיכך מועדף הקילופסקל (bar = 100 kPa) ולעיתים משמש בתחזיות מזג אוויר בקנדה. הקילופסקל נפוץ במדעים אחרים כמו הכימיה, אך במטאורולוגיה ההקטופסקל יותר נפוץ.
שטר בן מיליון

תקציר העלילה

שני אחים עשירים ומשועממים בלונדון, אוליבר (רונלד סקוויר) ורודריק (וילפריד הייד-וייט) מונפלייה מתערבים ביניהם האם רק רושם של עושר יכול לקיים אדם במשך חודש בלי לשלם כלום. הם מקבלים לשם כך מבנק אנגליה, שטר של מיליון פאונדים.
הם רואים מהחלון אדם צעיר צועד לבוש בבגדים בלויים וקוראים לו להיכנס. הבחור מציג עצמו כהנרי אדמס (גרגורי פק), אמריקאי שסירתו התקלקלה בים והוא ניצל על ידי אנייה בריטית שהביאה אותו ללונדון וכעת הוא חסר כל ומובטל.
הם נותנים לו מעטפה ואומרים שיש בה קצת כסף וכי יפתח אותה רק כעבור שעה. עד אז הם מסתלקים מהמקום. אדמס המופתע והרעב, נכנס למסעדה ומזמין ארוחה דשנה. בעל המסעדה והמלצר מביטים בו בחשדנות. כשהוא מתבקש לשלם הוא פותח את המעטפה ורואה לתדהמתו ולתדהמת כולם את השטר בן מיליון. הוא מבקש עודף אבל היחס אליו משתנה, בעל המסעדה משתחווה לו, מוותר על התשלום ומבקש שיבוא עוד פעם כי מיליונר כזה הוא אבן שואבת למבקרים בעתיד. במעטפה הוא מוצא מכתב משני האחים המורה לו לא לשלם דרך השטר הזה במשך שלושים יום ואז להחזיר להם אותו והם ימצאו לו עבודה בשכר גבוה. כשהוא חוזר לבית האחים מתברר לו שהם עזבו את המקום ויחזרו בעוד שלושים יום...
סצנה דומה מתרחשת בחנות בגדים. אדמס מבקש לרכוש חליפה. המוכר מסתכל עליו בזלזול ומציע לו חליפה זולה אולם כאשר הוא רואה את השטר הוא נדהם ומראה זאת לבעל החנות שמיד מתחיל לקחת מידות לחליפות מכנסיים וסט שלם עם בגדים כמובן ללא תשלום. הוא ממליץ לאדמס על מלון יוקרתי ומודיע זאת למלון. כאשר אדמס מגיע הוא מתקבל בכבוד מלכים כראוי למיליונר... לשם כך הם מפנים מסוויטה מפוארת את הדוכס מפרונגל (אלפרד מתיוס) ששונא ינקים ומבטיח לנקום באדמס.
בינתיים מפרסמים כל העיתונים על המליונר האמריקאי והוא הופך לידוען וחביב החברה הגבוהה. הוא מוזמן לנשפים ובאחד מהם הוא פוגש ביפהפייה פורשיה לנגהם (ג'יין גריפית') והם מתאהבים.
אדמס פוגש באיש החברה הגבוהה בשם הייסטינגס (הרטלי פאוור) בעל מניות של במכרות פחם והוא משכנע אותו שייתן את שמו לקניית המניות ויבוא על שכרו אדמס מסכים, אנשים רצים לרכוש את המניות וערכן עולה.
בינתיים מצליח אדמס לספר את האמת לפורשיה, היא נרגזת ועוזבת אותו. הדוכס ששונא אותו מצליח לגנוב את השטר. מחזיקי המניות דורשים מאדמס להראות את השטר אבל הוא מודיע שהשטר לא ברשותו. מתחיל עימות מילולי ופיזי ואדמס מתפרסם בעיתונים כנוכל.
לבסוף מרחם עליו הדוכס ומחזיר לו את השטר. אדמס מראה אותו לקהל שמשתכנע ומתחיל שוב לקנות מניות. פורשיה סולחת לו, שניהם חוזרים לשני האחים ואדמס מחזיר להם את השטר אך אומר שהרוויח במניות ולא צריך כעת מהם דבר והזוג יוצא מחובק ושמח.
כדורעף במשחקים הפאראלימפיים

טורניר כדורעף נכים מתקיים במסגרת המשחקים הפאראלימפיים מאולימפיאדת הנכים טורונטו (1976) ועד היום. הטורניר נערך בתחילה בעמידה ומאולימפיאדת הנכים ארנהם (1980) נוסף גם טורניר כדורעף נכים בישיבה. טורניר כדורעף נכים בעמידה האחרון נערך באולימפיאדת הנכים סידני (2000) ומאז מתקיים רק טורניר כדורעף בישיבה. טורניר לנשים החל מאולימפיאדת הנכים אתונה (2004).
קרלו הראשון, דוכס סבויה

ביוגרפיה

קרלו נולד ב-29 במרץ 1468 בקארינינו, לאמדאו התשיעי, דוכס סבויה וליולנד מוולואה, בתם של שארל השביעי, מלך צרפת ומארי מאנז'ו.
בשנת 1472 מת אביו אמדאו התשיעי, דוכס סבויה, ואחיו פיליברטו הראשון, דוכס סבויה עלה לשלטון במקומו. בשנת 1482 מת פיליברטו ללא ילדים, וקרלו עלה לשלטון במקומו. בשנת 1485 ויתרה שארלוט מקפריסין, שהייתה בת דודתו של אביו ואשתו של דודו לואיג'י, רוזן ז'נבה, על תאריה ועל טענתה לכתר ממלכת קפריסין לטובת קרלו. בשנת 1487 נלחם קרלו נגד לודוביקו השני, מרקיז סאלוצו והביס אותו, ולמשך תקופה קצרה הייתה מרקיזות סאלוצו כפופה לבית סבויה.
ב-13 במרץ 1490 מת קרלו בפינרולו, ובנו קרלו השני, דוכס סבויה עלה לשלטון במקומו.
שדות לונדון

שדות לונדון או לונדון פילדס (באנגלית: London Fields) הוא פארק ברובע האקני במזרח העיר לונדון.

היסטוריה

הפארק תועד לראשונה בשנת 1540 כשטח ציבורי ששימש מובילי בקר לרעות את עדריהם לפני הובלתם לשוק.
מסמך בספריית האקני מתעד משחק קריקט משנת 1802. מגרש הקריקט עדיין מארח תחרויות מסוף אפריל עד אמצע ספטמבר מדי שנה.
Your Body

רקע

השיר יצא לאור לאחר שאלבומה הקודם של אגילרה, "Bionic" לא זכה להצלחה רבה ולאחר שהוציאה את שיתוף הפעולה עם מארון 5 "Moves Like Jagger", שהיה אחד מהשירים המצליחים ביותר בשנת 2011 כשהגיע לראש המצעדים כמעט בכל העולם. לאחר מכן חשפה אגילרה שהיא עובדת על אלבום חדש, שבו הולך להיות שילוב בין שירים כיפים ושירים אישיים יותר שישקפו את החוויות שחוותה בשנתיים מאז אלבומה הקודם. באלבום היא אמרה, היא תדון בנושאים כמו גירושים, אמהות, מציאת אהבה חדשה ועוד. היא תיארה את האלבום כ"לידה מחדש".
תחילה נאמר על ידי האתר של בילבורד שאגילרה מתכננת לשחרר את השיר בתחילת אוגוסט. ב-23 באוגוסט דלפה לרשת גרסת הדמו של השיר. ב-12 בספטמבר אגילרה חשפה דרך חשבון הטוויטר שלה שהשיר יעשה את השמעת הבכורה שלו ברדיו ב-14 בספטמבר בתוכניתו של ראיין סיקרסט ויהיה בהורדה דיגיטלית ב-17 בספטמבר. כמו כן, חשפת את תמונת הקאבר של הסינגל. בתמונה נראית אגילרה ללא בגדים עטופה בבד ורוד במה שנראה כמחווה לאלבומה השני Stripped, התמונה זכתה לביקורות חיוביות ממבקרים.

הווידאו קליפ

הקליפ לשיר בוים על ידי מלינה מטוסקס, צולם בין התאריכים 20–21 באוגוסט בלוס אנג'לס. הצצה לקליפ שודרה בתוכנית The Voice בה אגילרה משמשת כמנטורית ב-17 בספטמבר. אגילרה תיארה את הקליפ כ"כיפי ובלתי צפוי". הקליפ שוחרר ב-28 בספטמבר. בקליפ רואים את אגילרה כרוצחת סדרתית של גברים. היא רוצחת אותם לאחר שמפתה אותם. על אף ה"רציחות" הקליפ השמיט את האלימות על ידי שימוש בדם כחול ובקונפטי במקום דם. הקליפ זכה לביקורות טובות ושבחים מצד הצופים. המבקרים שיבחו את ההומור של הקליפ ואת הקסם של אגילרה וקראו לקליפ אחד הטובים ביותר שלה עד כה.
נחל לכיש

נַחַל לָכִישׁ (נקרא בעבר גם וואדי סוכריר) הוא נחל אכזב ברובו, אורך הנחל הוא כ-70 קילומטר ואגן הניקוז שלו הוא בגודל כ-1000 קמ"ר.
ראשיתו של נחל לכיש לרגלי חבל יהודה כ-10 קילומטר מערבית לחברון, הוא עובר לרגלי תל לכיש (ומכאן שמו), נמשך צפונה בשפלה, עובר מתחת לגשר עד הלום שעליו עובר כביש 4 תל אביב-אשדוד, נכנס לתחום העיר אשדוד ובא אל הים התיכון דרומית לנמל אשדוד. 
לנחל לכיש יובלים רבים, מתפשטים על פני השפלה ובהר. החשובים שביניהם - נחל האלה, הבא מהרי ירושלים, נחל ברקאי ונחל גוברין. פארק לכיש נמצא בגדה הדרומית מערבית של נחל לכיש, בתחום העיר אשדוד, מול הנמל, לפני שהנחל נשפך לים. על גדתו הצפונית של הנחל נמצא האתר ארכאולוגי תל מור.
החל משנת 1996 הוקמה מנהלת ייעודית לפרויקט שיקום הנחל במשרדי איגוד ערים לאיכות הסביבה אשדוד וחבל יבנה. במסגרת פעולות השיקום הופסקה הזרמת השפכים לנחל, האפיק נוקה והגדה הדרומית של הנחל יוצבה וטופחה. זהו למעשה פארק לכיש- אשדוד (פל"א) – רצועת ירק צרה שהפכה לאתר בילוי ונופש, וריאה ירוקה לעיר אשדוד. ביוני 2014, משרד הבריאות אישר שיט בנחל לאחר שעמד בתקני הזיהום.
נחל לכיש נקרא בחלקו שבאזור לכיש - בשם הערבי ואדי קביבה (Qubeiba), כשם כפר שהיה על גדותיו, ובחלקו שבאזור אשדוד - ואדי סוכריר (Sukreir), כשם הכפר שהיה בקרבתו, ערב סוכריר.
עפיצות

עֲפִיצוּת (Astringency) היא תחושת יובש או חספוס בפה הנגרמת מאכילת מזונות או שתיית משקאות המכילים טאנין, כמו יין אדום.
הרוק המופרש מבלוטות הרוק שבלסת התחתונה Submandibular salivary gland ומהבלוטות שמתחת ללשון Sublingual salivary glands מכיל גליקופרוטאין (חלבון אליו קשורות קוולנטית מולקולות סוכר) הנקרא מוצין (mucin). המוצין מקנה לרוק צמיגות ו"שמנוניות" המאפשרת תנועה חלקה של הלשון בחלל הלוע. כאשר טאנינים שמקורם בקליפת הענב ממנו ייצרו את היין (או מכל מקור אחר) מגיבים עם המוצין שבפה, החלבון שאמור לצפות את החך מתכווץ ונוצרים גושים הניתקים מפני השטח. הרוק מאבד מצמיגותו והלשון מרגישה חיכוך מוגבר שהמוח מפרש כ"יובש". תחושה זו היא ה"עפיצות".
אחת המטרות של טועם יינות כשהוא מגלגל את היין בפיו היא להבחין במידת העפיצות של היין על פי הקלות בה נעה הלשון בפה. כיון שהפה אינו יבש באמת, שתיית מים לא מפחיתה מיד את תחושת היובש והחספוס בפה.
העפיצות מבדילה בין יינות אדומים (עפיצים) ללבנים (חסרי עפיצות ולכן "קלים" יותר).
שולמית קישיק-כהן

חייה

קישיק-כהן נולדה בארגנטינה, עלתה בילדותה לארץ ישראל וגדלה בשכונת "מקור ברוך" בירושלים. היא למדה בבית הספר לבנות "אוולינה דה רוטשילד". בגיל 16 השיאו אותה הוריה לסוחר יהודי-לבנוני בשם ז'וזף ומאז גרה בוואדי אבו ג'מיל, הרובע היהודי בביירות.
בביירות החלה בפעילות בקהילה היהודית המקומית ואף יצרה קשרים עם השלטונות. במשך כל שהייתה בלבנון העלתה יהודים לישראל מתחת לאפם של השלטונות הלבנונים. בראשית מלחמת העצמאות, העבירה למפקדת ההגנה במטולה מידע שהגיע לידיה על ההיערכות של צבא ההצלה למלחמה בישראל. לאחר מכן המשיכה בפעולות הריגול, ללא ידיעת בני משפחתה, וכן סייעה בפעילות של העלאת יהודי לבנון וארצות ערב נוספות לישראל. במשך השנים 1947–1961 העבירה מידע מודיעיני מסוריה ומלבנון לישראל.
בתחילת התנדבותה למען מדינת ישראל, בהעברת יהודים לארץ, העבירה את שני בניה הגדולים לארץ (בני 7 ו 9). ב-1961 נעצרה קישיק-כהן. היא עונתה ונשפטה למוות בתלייה. בערעור מאוחר יותר, הומתק עונשה ל-21  שנות מאסר. גם בעלה נאסר, והואשם כי ידע על פעילותה של אשתו. בעקבות מלחמת ששת הימים, שוחררה (לאחר שבע שנים שריצתה בכלא) במסגרת עסקת חילופי שבויים. גם את משפחתה הנותרת הבריחו לישראל דרך קפריסין. בישראל קיבלו את פניה, אמה (אביה נפטר שנים קודם), אחיותיה ואחיה, ילדיה וגם אנשי צבא. מאז שובה לישראל היא התגוררה בירושלים.
המרכז למורשת המודיעין (מל"מ) הפיק סרט באורך 30 דקות בשם "מסייה שולה" על פעילותה. סרט זה מוקרן למבקרים במרכז. ב-1992 העניק לה המרכז את אות יקיר הסתר. ביום העצמאות ה-59 של מדינת ישראל נבחרה להשיא משואה ובשנת ה'תש"ע (2010) הוענק לה תואר יקיר ירושלים.
בנובמבר 2011 זכתה לאות המופת ולמדליית דונה גרציה.
לקישיק-כהן היו שבעה ילדים. בנה יצחק לבנון הוא דיפלומט ישראלי שהיה שגריר ישראל במצרים. בן נוסף הוא דוד קישיק-כהן, לשעבר בכיר במנהל האזרחי.
נפטרה ב־21 במאי 2017, כ"ה באייר ה'תשע"ז.
אולי דריקסון

לאחר החטיפה

חייה לאחר פרשת החטיפה היו קשים. שידורי חדשות טענו שהיא נתנה לחוטפים שמות של נוסעים יהודיים שהיו במטוס, ובעקבות כך החלה לקבל איומים על חייה מצד קבוצות קיצוניות יהודיות. כאשר התבררה האמת על מאמציה להסתיר את הנוסעים היהודיים, החלו איומים מצד קבוצות מוסלמיות. משפחתה של דריקסון עברה מניו ג'רזי לאריזונה.
היא העידה במשפטו של מוחמד עלי חמדי, אחד מהחוטפים שהורשע ברצח שטאטהם. עונשו היה מאסר עולם. לאחר מכן יעצה ל-TWA, דלתא נתיבי אוויר וה-FBI בנושא ניהול משברים.
דריקסון מתה בשנת 2005 מסרטן, והשאירה אחריה בן אחד, מתיו, שמתגורר כיום בקליפורניה.
מייק בארומן

ביוגרפיה

בארומן נולד באסונסיון, פרגוואי. הוא למד באוניברסיטת מישיגן. הוא זכה בשלושה תוארי NCAA במשחה ל-200 מטר חזה בין השנים 1989-1991. שיא המכללות שלו 1:53.77 דקות ב-200 יארד חזה נשבר לאחר 11 עונות על ידי שיאן העולם ברנדן הנסן (זה היה השיא הוותיק ביותר).
באולימפיאדת סיאול (1988) סיים בארומן במקום רביעי במשחה ל-200 מטר חזה אחרי יוזף סאבו מהונגריה (2:13.52 דקות), ניק גילינגהאם מבריטניה (2:14.12 דקות) וסרג'יו לופז מירו מספרד (2:15.21 דקות).

שיאן עולם

בשנת 1989 שבר בארומן לראשונה את שיא העולם במשחה ל-200 מטר חזה בתוצאה של 2:12.90 דקות. השיא הקודם היה שייך לויקטור דייוויס מקנדה (2:13.34 דקות).
באליפות הפאן פסיפיק בשחייה שנערכה בטוקיו, יפן בשנת 1989 זכה בארומן במדליית זהב במשחה ל-200 מטר חזה בשיא עולם חדש בתוצאה של 2:12.89 דקות.

אלוף עולם

באליפות העולם בשחייה שנערכה בפרת', אוסטרליה בשנת 1991 זכה בארומן במדליית הזהב במשחה ל-200 מטר חזה בשיא עולם חדש של 2:11.23 דקות, לפני נורברט רוז'ה מהונגריה (2:12.03 דקות) וניק גילינגהאם (2:13.12 דקות). 
באליפות הפאן פסיפיק בשחייה שנערכה באדמונטון, קנדה בשנת 1991 זכה בארומן ב-3 מדליות זהב במשחה ל-100 מטר חזה בתוצאה של 1:02.02 דקות, במשחה ל-200 מטר חזה בתוצאה של 2:11.96 דקות ובמשחה שליחים 4x100 מטר מעורב בשיא עולם חדש של 3:37.15 דקות.

אלוף אולימפי

באולימפיאדת ברצלונה (1992) זכה בארומן במדליית הזהב במשחה ל-200 מטר חזה שוב בשיא עולם חדש של  2:10.16 דקות, לפני נורברט רוז'ה (2:11.23 דקות) וניק גילינגהאם (2:11.29 דקות).
בארומן פרש משחייה תחרותית והחל להתאמן בקיאקים. הוא התחרה בפסטיבל האולימפי בארצות הברית בשנת 1995.
בארומן כיום מאמן באיי קיימן.
חנוך סער

חנוך סער (נולד ב-28 בספטמבר 1956) הוא סופר, המנהל והבעלים של הוצאת הספרים "סער".

ביוגרפיה

חנוך סער נולד וגדל בשכונת יד אליהו בתל אביב. אביו אברהם, נולד בישראל למשפחה שעלתה ארצה מפולין, ואמו שורה, שנולדה באוקראינה, עלתה לישראל בספינת מעפילים בתום מלחמת העולם השנייה, לאחר שהצליחה להימלט מהנאצים. לסער, היום תושב רמת השרון, אחות אחת הגדולה ממנו והוא אב לשלושה ילדים.
בגיל שלוש-עשרה הופיע במשך שנה בתיאטרון "הבימה" בהצגה "שש נפשות מחפשות מחבר" בבימויו של יוסי יזרעאלי. למד בתיכון "אורט סינגלובסקי". את שירותו בצה"ל החל בשנת 1975 בקורס טיס, ומשם עבר לגדוד 890 בחטיבת הצנחנים. לאחר שסיים קורס קציני חי"ר שירת כמפקד מחלקה ועשה שנת קבע. במילואים שירת כמפקד מחלקה ביחידת חיל רגלים, השתתף במלחמת לבנון הראשונה וסיים לשרת במילואים בגיל 45 בדרגת סרן.

הוצאת הספרים סער

בתקופת שירותו הצבאי כתב שירים, קיבץ אותם בספר ופרסם אותו בהוצאת ספרים מוכרת. כיוון שלא היה מרוצה מהשירות שקיבל ככותב, החליט להקים לאחר שחרורו מהשירות הצבאי הוצאת ספרים שתהווה בית לסופרים ולמשוררים, בראשית דרכם וגם בהמשך. מאז יצאו לאור בהוצאת "סער" למעלה מ-2,500 כותרים למבוגרים ולילדים.
לאחר טיול בהודו החליט להוציא לאור אלבום צילומים בשם "הודו – קליק ישראלי", ולשם כך אסף ובחר צילומים של יותר מחמישים צלמים ישראליים שטיילו בהודו לאורכה ולרוחבה. לכל צילום התאים אגדת עם, פתגם הודי, או הסבר על מנהגים, אמונות ודתות בהודו.
ביום השלושים לרצח יצחק רבין הוציא לאור ספר בשם "שלום חבר – נפרדים מרבין בכיכר". בספר מופיעים צילומים שצילם סער בכיכר מלכי ישראל, שהייתה מאז לכיכר רבין, כפי שנראתה בשבוע האבל לאחר הירצחו של ראש הממשלה.
בהוצאת סער יצאו לאור תרגומי ספריהם של מי שהיו נשיאי ארצות הברית, ביל קלינטון וג'ימי קרטר וגם "ברגר קינג - בנייתה של אימפריה" – ספרו של ג'יימס מקלאמור, אחד משני מייסדי רשת "ברגר קינג". כמו כן ראו אור בהוצאת סער הספרים "לחשוב כמו וודי אלן" ו"לחשוב כמו ג'רי סיינפלד", ספרה של הקומיקאית וופי גולדברג, ספר סיפורים קצרים של חתן פרס נובל לספרות, הסופר ההודי רבינדראנאת טאגור, "היא - סיפורים מאחורי הסארי", וספרים של כריסטופר הארט, מבכירי המאיירים של וולט דיסני.
בין ספרי השירה הרבים שראו אור בהוצאת סער, נכללים ספרי השירה המתורגמים של ויקטור הוגו ושל חתן פרס נובל לספרות ארנסט המינגוויי.
נורת'ר

ביוגרפיה

הלהקה התחילה לנגן בשנת 1996 כאשר חברי הלהקה היו אז: הגיטריסט שהוא גם הסולן - פטרי לינדרוס, המתופף - טוני האליו ועוד שני חברי הרכב אחרים. שמה של הלהקה היה אז Requiem. בשנותייה הראשונות הלהקה סבלה מחוסר מקום שתוכל לנגן בו אבל לבסוף בשנת 1997 אלכסנדר קופאלה שהיה הגיטריסט של הלהקה צ'ילדרן אוף בודום (לשעבר) מצא להם מקום טוב לנגן בו. הלהקה החליטה לשנות אז את שמה לDecayed. אבל היה להם מזל רק לזמן קצר מכיוון שלאחר זמן קצר המקום החדש שלהם נהרס וזמן קצר לאחר מכן שני חברי הלהקה שניגנו ביחד עם פטרי לינדרוס ו טוני האליו עזבו את הלהקה.
אחרי כמה חודשים הלהקה מצאה שוב מקום טוב שתוכל לנגן בו והתחילה לחפש נגנים שישלימו את ההרכב.
אחרי כמה אודישנים הלהקה צירפה אליה את הגיטריסט קריסטיאן ראנטה ואת האחים Ekross שהיו החברים שלו. לאחר כמה חודשים הלהקה הקליטה את הדמו הראשון שלה כאשר שינתה את שמה ל Norther.
לאחר כמה חודשים האחים אקרוס עזבו את הלהקה עקב בעיות פנימיות בלהקה. לאחר זמן קצר הבסיסט יוקה קוסקינן והקלידן תומאס פלאנמן הצטרפו ללהקה וזה היה הרכב הלהקה עד שנת 2005.
כאשר יצא אלבומה הראשון של הלהקה (Dreams of Endless War) בשנת 2002, הלהקה זכתה לתגובות חיוביות והתחילה להופיע בהלסינקי וסביבותיה.
ב 17 במרץ 2003 יצא אלבומה השני של הלהקה - Mirror of Madness. האלבום זכה להצלחה רבה.
ב 15 במרץ 2004 יצא אלבומה השלישי של הלהקה - Death Unlimited. אלבום זה הצליח פחות מקודמו אולם הצליח מאוד ביפן ולכן הלהקה יצאה לשם לסיבוב הופעות.
בפברואר 2005 יצא המיני אלבום הראשון של הלהקה - Day Zero. כמו כן בשנה זאת לאחר הקלטת האלבום הרביעי שלהם (Till Death Unites Us) המתופף טוני האליו עזב את הלהקה והשאיר את הגיטריסט שהוא גם הסולן של הלהקה, פטרי לינדרוס, כחבר ההרכב היחיד שנישאר מההרכב הראשון והמקורי של הלהקה. במקום טוני האליו הצטרף Heikki Saari שהיה המתופף של הלהקה Virtuocity.
ב 25 בינואר 2006 יצא אלבומה הרביעי של הלהקה - Till Death Unites Us. לדעת הלהקה ורבים מהמעריצים זהו אלבומה הטוב ביותר של הלהקה עד כה. האלבום הוקלט בשנת 2005 ולכן המתופף שהשתתף בכל השירים היה טוני האליו למרות שהוא עזב את הלהקה לפני יציאת האלבום.
ב 21 בפברואר 2007 יצא המיני אלבום השני של הלהקה - No Way Back.
בחודשים אוגוסט וספטמבר של שנת 2007 הלהקה הקליטה את אלבומה החמישי - N. האלבום יצא ב 13 בפברואר 2008 וכחודש לאחר מכן בשאר העולם.
בתחילת חודש מרץ הלהקה הודיעה על פרישתו של פטרי לינדרוס מהלהקה. פטרי שנהיה לחבר קבוע בלהקה אנסיפיריום היה צריך לצאת לסיבובי הופעות עם אנסיפיריום ולהתרכז בעבודה על חומרים חדשים איתם מה שהפך את פעילותה של נורת'ר לבלתי אפשרית כמעט. לכן הוחלט שהוא יפרוש מנורת'ר על מנת שהלהקה תוכל להתקדם וגם הוא יוכל להתקדם באנסיפיריום. את לינדרוס יחליף אלקסי סיבונן, הסולן של מדיקייטד והסולן והגיטריסט של אימפרנון שהתפרקה.